Rīgā, 2024.gada 10.maijā

Rīgas Valsts klasiskās ģimnāzijas izglītojamo vecākiem

Cienījamie vecāki!

Paldies jums par sniegto atbalstu izglītības iestādes akreditācijā un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Rīgas Valsts klasiskā ģimnāzija ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas „Atbilstība mērķiem”, „Kvalitatīvas mācības”, „Iekļaujoša vide” un „Laba pārvaldība”, kvalitātes vērtējuma līmenis ir “ ļoti labi”[[1]](#footnote-1), kas nozīmē, ka nepieciešamo pārmaiņu ieviešana ir skolas stiprā puse:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Ļoti labi** |
| **Kvalitatīvas mācības** | **Ļoti labi** |
| **Iekļaujoša vide** | **Ļoti labi** |
| **Laba pārvaldība** | **Ļoti labi** |

Rīgas Valsts klasiskās ģimnāzijas stiprās puses ir: 1) efektīva un mērķtiecīga atbalsta sistēma darbam ar talantīgajiem izglītojamiem, kas nodrošina augstvērtīgu rezultātu sasniegšanu Latvijas un starptautiska mēroga mācību priekšmetu olimpiādēs, skatēs un konkursos; 2) izglītības iestādes vadītāja un vadības komandas mērķtiecīgi organizēts pārvaldības process veido izglītības vidi, kurā pakāpeniski tiek īstenota profesionāla pārmaiņu vadība, tiek nodrošināta aktuālo izglītības politikas mērķu kvalitatīva ieviešana, tai skaitā sekmīga, apsteidzoša pāreja uz vienotas skolas pieeju un vadītāja īstenotā mentordarbība vienotas skolas kontekstā citās izglītības iestādēs; 3) izglītības iestādes vadītāja profesionalitāte, vadot iestādes stratēģisko plānošanu un nodrošinot visu veidu komunikāciju.

Kā svarīgākos turpmākajos gados izglītības iestādei veicamos darbus akreditācijas ekspertu komisija ir ieteikusi:1) palielināt un dažādot izglītības procesa iekšējo diferenciāciju un individualizāciju ikdienas mācību stundās atbilstoši izglītojamo spējām, vajadzībām un interesēm (individualizējot un diferencējot sasniedzamos rezultātus izglītojamiem, pakāpeniski palielinot pašvadītas mācīšanās īstenošanu); 2) sadarbībā ar dibinātāju noteikt prioritātes un atbilstoši tām plānot pakāpeniskus

ieguldījumus sporta telpu infrastruktūras un izglītojamo ģērbtuvju (Purvciema ielā 38) uzlabošanas darbiem.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas izglītības iestādes vadītāju, vadītāja vietniekiem, pedagogiem, iestādes dibinātāja pārstāvjiem, atbalsta komandu, izglītojamajiem, izglītojamo vecākiem.
	2. 22 pedagogu mācību stundu vērošana (kopā 28 stundas).
	3. Izglītības iestādes apskate.
	4. Dokumentu un informācijas analīze (iestādes pašnovērtējuma ziņojums, attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma *E–klase*, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, *Edurio* aptaujas rezultāti).
	5. Situāciju analīze ar dažādām mērķgrupām par pedagoģijas un iestādes aktuālās darbības jautājumiem.
	6. Tīmekļvietnes https://www.rkg.lv/lv/ un komunikācijas sociālajos medijos analīze.

Novēlu jums sekmīgu turpmāko sadarbību ar skolas vadību un pedagogiem, kā arī turpināt mērķtiecīgo darbu izglītības iestādes attīstībā!

Akreditācijas ekspertu komisijas vadītāja Sandra Zagorska

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)